نظرپوښتنه: امریکایان ګڼي په ملک کې یې جمهوریت د خطر د لاندې دی
د سي بي اېس په نظر پوښتنه کې 83 فیصد کسانو د هغو خلکو مخالفت وکړو چې په کانګرس یې یرغل کړی و. د سروی زیاترو برخه والو په کانګرس یرغل بغاوت وبللو چې هدف یې د امریکې حکومت نسکورول، د صدارتي انتخاب نتیجه اړول او صدر ټرمپ په اقتدار کې ساتل وو
واشنګټن — یوې سروی یا نظر پوښتنه کې برخه اخېستوونکي زیاتره امریکایان ګڼي چې په ملک کې یې جمهوریت او د قانون عملداري د خطر د لاندې دي. د وي او ای د رپورټ ترمخه د سي بي اېس ټېلې وژن د سروی په برخه والو کې د 66 فیصد کسانو دا خیال و چې د امریکې جمهوریت د لږ او یا د ډیر زیات خطر سره مخامخ دی. د 33 فیصد کسانو دا خیال و چې د امریکې جمهوریت محفوظ دی. د سروی نتېجې د اتوار، يکشنبې، په ورځ څرګندې کړی شوي دي. د وي او ای رپورټ وايي جمهوریت په اړه د سي بي اېس سروی په داسې حال کې مخې ته راغلي چې په شپږمه جنورۍ د امریکې په کانګرس د پخواني صدر ډانلډ ټرمپ د پلویانو د یرغل یو کال پوره کېږي. د حملې په ورخت په کانګرس کې غونډه کېدله چې د 2020 په صدارتي انتخاب کې د صدر جوبایډن بریا په رسمي ډول اعلان کړي. د هغه وخت صدر ډانلډ ټرمپ چې د صدارت د دویمې دورې امیدوار و په ووټونو کې یې د درغلۍ دعوه کوله او د انتخاب نتېجه منلو ته تیار نه و. د سي بي اېس په نظر پوښتنه کې 83 فیصد کسانو د هغو خلکو مخالفت وکړو چې په کانګرس یې یرغل کړی و. د سروی زیاترو برخه والو په کانګرس یرغل بغاوت وبللو چې هدف یې د امریکې حکومت نسکورول، د صدارتي انتخاب نتیجه اړول او صدر ټرمپ په اقتدار کې ساتل وو. د 68 فیصد کسانو فکر کوو چې په کانګرس یرغل په امریکا کې په سیاسي تشدد کې اضافه څرګندوي. د سروی د 62 فیصد ګډوانوال نظر و چې د 2024 په صدارتي انتخاب کې بېلونکی فریق په تشدد لاس پورې کولی شي. د سروی په دریو کې د دوو برخه والو نظر و چې صدر بایډن د 2020 د صدارتي انتخاب قانوني بریالی امیدوار دی. په سروی کې 45 فیصد کسانو ګڼل چې پخوانی صدر ډانلډ ټرمپ په کانګرس د حملې لویه برخه ذمه واري په غاړه لري. د 28 فیصد کسانو په فکر ډانلډ ټرمپ په دغه لړ کې هېڅ قسمه ذمه وارۍ نه لرله. د سي بي اېس سروی د هغه خلکو په شمېره کې زیاتوالی څرګندوي چې دا جایز ګڼي چې شهریان کله نه کله د حکومت په پرتشدد اقدام اخیستلی شي. د دې نه وړاندې سروی کې د دغه فکر خلکو شرح 34 فیصد وه، په 2015 کې دغه شرح 23 فیصد او په 1995 د حکومت په ضد پرتشدد اقدام جایز ګڼوونکو خلکو شرڅ 13 فیصد وه.